ประกาศธนาคารแห่งประเทศไทย ที่ สนช. 10/2561 เรื่อง หลักเกณฑ์การกำกับดูแลตัวแทนของผู้ประกอบธุรกิจบริการการชำระเงินภายใต้การกำกับ

ประกาศธนาคารแห่งประเทศไทย
ที่ สนช. ๑๐/๒๕๖๑
เรื่อง
หลักเกณฑ์การกำกับดูแลตัวแทนของผู้ประกอบธุรกิจบริการการชำระเงินภายใต้การกำกับ[๑]

๑. เหตุผลในการออกประกาศ
เพื่อให้การแต่งตั้งตัวแทนและตัวแทนช่วงของผู้ประกอบธุรกิจบริการการชำระเงินภายใต้การกำกับมีความน่าเชื่อถือและเป็นไปในแนวทางที่เป็นมาตรฐานเดียวกัน
และเพื่อป้องกันความเสียหายต่อสาธารณชนจากการให้บริการของตัวแทนของผู้ประกอบธุรกิจบริการการชำระเงินภายใต้การกำกับตลอดจนเป็นการเพิ่มช่องทางการติดต่อและการให้บริการแก่ผู้ใช้บริการ
และประชาชนอันเป็นประโยชน์โดยรวมของผู้ใช้บริการ ประชาชน และระบบการชำระเงิน

๒.  อำนาจตามกฎหมาย
อาศัยอำนาจตามความในมาตรา ๒๔ (๒) และ (๙)
แห่งพระราชบัญญัติระบบการชำระเงิน พ.ศ. ๒๕๖๐
ธนาคารแห่งประเทศไทยกำหนดหลักเกณฑ์การกำกับดูแลตัวแทนของผู้ประกอบธุรกิจบริการการชำระเงินภายใต้การกำกับ
ตามความในประกาศฉบับนี้

๓.  ขอบเขตการบังคับใช้
ประกาศฉบับนี้ให้ใช้บังคับกับผู้ประกอบธุรกิจบริการการชำระเงินภายใต้การกำกับตามกฎหมายว่าด้วยระบบการชำระเงินที่มิใช่สถาบันการเงินตามกฎหมายว่าด้วยธุรกิจสถาบันการเงิน
ทั้งนี้ ผู้ประกอบธุรกิจบริการการชำระเงินภายใต้การกำกับที่เป็นสถาบันการเงินตามกฎหมายว่าด้วยธุรกิจสถาบันการเงิน
ให้ถือปฏิบัติตามประกาศธนาคารแห่งประเทศไทยที่เกี่ยวข้องกับหลักเกณฑ์การแต่งตั้งตัวแทนของสถาบันการเงิน
สำหรับผู้ประกอบธุรกิจบริการการชำระเงินภายใต้การกำกับที่เป็นสถาบันการเงินเฉพาะกิจตามกฎหมายว่าด้วยธุรกิจสถาบันการเงิน
ให้ถือปฏิบัติตามประกาศฉบับนี้ไปจนกว่าประกาศธนาคารแห่งประเทศไทยที่เกี่ยวข้องกับหลักเกณฑ์การแต่งตั้งตัวแทนของสถาบันการเงินเฉพาะกิจจะมีผลใช้บังคับ

๔.  เนื้อหา
๔.๑ นิยาม
ในประกาศฉบับนี้
ผู้ประกอบธุรกิจบริการการชำระเงินภายใต้การกำกับ
หมายความว่า ผู้ประกอบธุรกิจที่ได้รับอนุญาตหรือขึ้นทะเบียนให้ประกอบธุรกิจบริการการชำระเงินภายใต้การกำกับตามกฎหมายว่าด้วยระบบการชำระเงิน
ตัวแทน หมายความว่า
บุคคลธรรมดาหรือนิติบุคคลที่ผู้ประกอบธุรกิจบริการการชำระเงินภายใต้การกำกับ
แต่งตั้งให้ดำเนินการแทนในการให้บริการการชำระเงินภายใต้การกำกับแก่ผู้ใช้บริการ
ตัวแทนช่วง หมายความว่า
บุคคลธรรมดาหรือนิติบุคคลซึ่งตัวแทนแต่งตั้งให้ดำเนินการมอบหมายหรือว่าจ้างให้รับช่วงงานต่อจากตัวแทน
รวมถึงผู้ที่เข้าทำสัญญาช่วงเพื่อดำเนินการแทนดังกล่าวในทุกทอด
ธปท. หมายความว่า
ธนาคารแห่งประเทศไทยตามกฎหมายว่าด้วยธนาคารแห่งประเทศไทย
๔.๒ หลักเกณฑ์การกำกับดูแล
การแต่งตั้งตัวแทนและตัวแทนช่วงเป็นการเพิ่มช่องทางการติดต่อและให้บริการการชำระเงินของผู้ประกอบธุรกิจบริการการชำระเงินภายใต้การกำกับ
 ดังนั้น
ผู้ประกอบธุรกิจบริการการชำระเงินภายใต้การกำกับ ตัวแทน
และตัวแทนช่วงต้องไม่ดำเนินการที่เป็นการหลีกเลี่ยงการขออนุญาตหรือขึ้นทะเบียน
แล้วแต่กรณี หรือการปฏิบัติตามกฎหมายว่าด้วยระบบการชำระเงิน ทั้งนี้
ในการกำกับดูแลตัวแทนและตัวแทนช่วง
ผู้ประกอบธุรกิจบริการการชำระเงินภายใต้การกำกับต้องปฏิบัติตามหลักเกณฑ์ ดังต่อไปนี้
๔.๒.๑
นโยบายและวิธีปฏิบัติเกี่ยวกับการแต่งตั้งตัวแทนและตัวแทนช่วงที่มีความน่าเชื่อถือ
ผู้ประกอบธุรกิจบริการการชำระเงินภายใต้การกำกับต้องกำหนดนโยบายและวิธีปฏิบัติให้ชัดเจนเกี่ยวกับการแต่งตั้งตัวแทนและตัวแทนช่วงโดยอย่างน้อยต้องมีรายละเอียดในเรื่องต่อไปนี้
(๑) แนวทางการแต่งตั้งตัวแทนและตัวแทนช่วงที่มีความน่าเชื่อถือ
ตัวแทนหรือตัวแทนช่วงที่จะได้รับการแต่งตั้งอาจเป็นบุคคลธรรมดาหรือนิติบุคคล  ทั้งนี้
ต้องมีคุณสมบัติและไม่มีลักษณะต้องห้ามดังนี้
(๑.๑) บุคคลธรรมดา
(ก) มีอายุไม่ต่ำกว่า ๒๐ ปีบริบูรณ์
(ข) มีภูมิลำเนาหรือถิ่นที่อยู่ในราชอาณาจักร
(ค) ไม่อยู่ในระหว่างถูกพิทักษ์ทรัพย์
หรือเป็นบุคคลล้มละลายหรือเคยเป็นบุคคลล้มละลายและยังไม่พ้นกำหนด ๒
ปีนับแต่วันที่มีคำสั่งยกเลิกการล้มละลายหรือปลดจากการล้มละลาย
(ง) ไม่เป็นบุคคลวิกลจริต คนไร้ความสามารถ หรือคนเสมือนไร้ความสามารถ
(จ)
ไม่เคยต้องคำพิพากษาถึงที่สุดให้จำคุกในความผิดเกี่ยวกับการปลอมและการแปลง
ลักทรัพย์ วิ่งราวทรัพย์ กรรโชก รีดเอาทรัพย์ ชิงทรัพย์ ปล้นทรัพย์ ฉ้อโกง โกงเจ้าหนี้
ยักยอกหรือรับของโจร ไม่ว่าจะมีการรอการลงโทษหรือไม่ก็ตาม
หรือไม่เคยได้รับโทษจำคุกโดยคำพิพากษาถึงที่สุดให้จำคุกในความผิดเกี่ยวกับคอมพิวเตอร์ตามกฎหมายว่าด้วยการกระทำความผิดเกี่ยวกับคอมพิวเตอร์
(ฉ)
ไม่เป็นกรรมการหรือผู้ซึ่งมีอำนาจจัดการของนิติบุคคลที่เคยถูกสั่งระงับการดำเนินการทั้งหมดหรือแต่บางส่วนเป็นการชั่วคราว
หรือถูกเพิกถอนการอนุญาตหรือการขึ้นทะเบียนตามกฎหมายว่าด้วยระบบการชำระเงิน
และยังไม่พ้นกำหนด ๕ ปีนับถึงวันที่แต่งตั้งเป็นตัวแทนหรือตัวแทนช่วง
(๑.๒) นิติบุคคล
(ก) เป็นนิติบุคคลประเภทห้างหุ้นส่วนจดทะเบียน ห้างหุ้นส่วนจำกัด บริษัทจำกัด
บริษัทมหาชนจำกัด หรือสถาบันการเงินเฉพาะกิจ
(ข) กรรมการหรือผู้ซึ่งมีอำนาจจัดการของนิติบุคคลต้องมีคุณสมบัติและไม่มีลักษณะต้องห้ามตามข้อ
(๑.๑)
(ค)
ไม่เคยถูกสั่งระงับการดำเนินการทั้งหมดหรือแต่บางส่วนเป็นการชั่วคราว
หรือไม่เคยถูกเพิกถอนการอนุญาตหรือการขึ้นทะเบียนตามกฎหมายว่าด้วยระบบการชำระเงิน
และยังไม่พ้นกำหนด ๕ ปีนับถึงวันที่แต่งตั้งเป็นตัวแทนหรือตัวแทนช่วง
ทั้งนี้ บุคคลธรรมดาหรือนิติบุคคลตามข้อ (๑.๑) ข้อ (๑.๒)
และกรรมการหรือผู้ซึ่งมีอำนาจจัดการของนิติบุคคล
จะต้องไม่เคยต้องคำพิพากษาหรือคำสั่งของศาลให้ทรัพย์สินตกเป็นของแผ่นดิน
หรือไม่เคยต้องคำพิพากษาถึงที่สุดว่ากระทำความผิดฐานฟอกเงินตามกฎหมายว่าด้วยการป้องกันและปราบปรามการฟอกเงิน
หรือไม่เคยเป็นบุคคลที่ถูกกำหนดให้เป็นผู้ที่มีการกระทำอันเป็นการก่อการร้าย
หรือไม่เคยต้องคำพิพากษาถึงที่สุดว่ากระทำความผิดฐานสนับสนุนทางการเงินแก่การก่อการร้ายตามกฎหมายว่าด้วยการป้องกันและปราบปรามการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทำลายล้างสูง
กรณีผู้ประกอบธุรกิจบริการการชำระเงินภายใต้การกำกับต้องการแต่งตั้งตัวแทนหรือมีตัวแทนช่วงที่มีคุณสมบัติแตกต่างจากที่กำหนดข้างต้น
ผู้ประกอบธุรกิจบริการการชำระเงินภายใต้การกำกับต้องขออนุญาตจาก ธปท. เป็นรายกรณี
โดย ธปท. อาจพิจารณาอนุญาตหรือไม่ก็ได้พร้อมกำหนดหลักเกณฑ์หรือเงื่อนไขเพิ่มเติมให้ผู้ประกอบธุรกิจบริการการชำระเงินภายใต้การกำกับปฏิบัติตามความเหมาะสมด้วยก็ได้
 ทั้งนี้ ธปท. จะพิจารณาภายใน ๔๕
วันทำการนับแต่วันที่ได้รับคำขอและเอกสารถูกต้องครบถ้วน
(๒)
แนวทางการบริหารความเสี่ยงจากการแต่งตั้งตัวแทนและตัวแทนช่วงระบบการควบคุมภายใน
และการประสานงานระหว่างผู้ประกอบธุรกิจบริการการชำระเงินภายใต้การกำกับกับตัวแทนและตัวแทนช่วงเพื่อป้องกันความเสี่ยงต่าง
ๆ ที่อาจเกิดขึ้น เช่น ในด้านการเก็บรักษาเงินที่จะต้องส่งมอบ
การตรวจสอบและรักษาความมั่นคงปลอดภัยของระบบการให้บริการที่น่าเชื่อถืออย่างสม่ำเสมอ
และการกำหนดจำนวนเงินสูงสุดในการให้บริการของตัวแทนและตัวแทนช่วงการออกหนังสือค้ำประกันจากธนาคาร
การให้นำเงินมาวางเป็นประกัน รวมถึงแนวทางป้องกันไม่ให้ตัวแทนและตัวแทนช่วงนำระบบไปเชื่อมต่อเพื่อเข้าถึงระบบการให้บริการการชำระเงินของผู้ประกอบธุรกิจบริการการชำระเงินภายใต้การกำกับโดยไม่ได้รับอนุญาตหรือถูกนำไปใช้ในทางที่ไม่เหมาะสมซึ่งอาจส่งผลกระทบต่อชื่อเสียงและความเชื่อมั่นในการใช้บริการการชำระเงินของผู้ประกอบธุรกิจบริการการชำระเงินภายใต้การกำกับ
 ทั้งนี้
ผู้ประกอบธุรกิจบริการการชำระเงินภายใต้การกำกับอาจมีแนวทางป้องกัน เช่น
จัดให้มีระบบการติดตามดูแลปริมาณการทำธุรกรรมที่มีจำนวนมากผิดปกติ
หรือกำหนดจำนวนการทำธุรกรรมสูงสุดต่อวันต่อคนให้เหมาะสม
(๓) ผลเสร็จสิ้นสมบูรณ์ของธุรกรรม
ต้องเป็นมาตรฐานเดียวกับการทำธุรกรรมกับผู้ประกอบธุรกิจบริการการชำระเงินภายใต้การกำกับเอง
(๔)
หลักฐานการทำธุรกรรมที่ตัวแทนและตัวแทนช่วงต้องออกให้แก่ผู้ใช้บริการ
(๕) ต้องมีสัญญาการแต่งตั้งตัวแทนที่เป็นลายลักษณ์อักษร
ซึ่งมีเงื่อนไขสำคัญที่ระบุขอบเขตการให้บริการและสิทธิหน้าที่ตัวแทนให้ชัดเจน
รวมถึงการกำหนดอายุสัญญา ข้อกำหนดและเงื่อนไขการยกเลิกสัญญา
และรายละเอียดเกี่ยวกับตัวแทน
โดยในกรณีที่มีข้อตกลงให้ตัวแทนสามารถแต่งตั้งตัวแทนช่วง
มอบหมายหรือว่าจ้างผู้รับช่วงงานต่อได้ ต้องมีข้อกำหนดให้ตัวแทนหรือตัวแทนช่วงในทุกทอดที่จะแต่งตั้ง
มอบหมายหรือว่าจ้างต่อ
จะต้องได้รับความเห็นชอบเป็นหนังสือจากผู้ประกอบธุรกิจบริการการชำระเงินภายใต้การกำกับก่อน
พร้อมจัดส่งรายละเอียดเกี่ยวกับตัวแทนช่วงดังกล่าวก่อนการแต่งตั้ง
มอบหมายหรือว่าจ้าง
(๖) ติดตามดูแลและตรวจสอบการปฏิบัติหน้าที่ของตัวแทนและตัวแทนช่วงอย่างสม่ำเสมอ
เพื่อให้ตัวแทนและตัวแทนช่วงปฏิบัติตามขอบเขตที่ได้รับมอบหมาย เช่น
ดูแลมิให้นำระบบไปเชื่อมต่อเพื่อเข้าถึงระบบการให้บริการการชำระเงินของผู้ประกอบธุรกิจบริการการชำระเงินภายใต้การกำกับโดยไม่ได้รับอนุญาตหรือนำไปใช้ในทางที่ไม่เหมาะสม
อันอาจเข้าข่ายเป็นการประกอบธุรกิจบริการการชำระเงินภายใต้การกำกับ
โดยไม่ได้รับอนุญาตหรือขึ้นทะเบียนตามกฎหมายว่าด้วยระบบการชำระเงิน
๔.๒.๒ ความรับผิดชอบต่อผู้ใช้บริการ
(๑)
ผู้ประกอบธุรกิจบริการการชำระเงินภายใต้การกำกับต้องควบคุมดูแลการปฏิบัติงานของตัวแทนและตัวแทนช่วง
ให้เป็นไปตามหลักเกณฑ์ที่กำหนดตามกฎหมายว่าด้วยระบบการชำระเงิน และประกาศ ธปท.
ที่เกี่ยวข้อง
(๒)
ผู้ประกอบธุรกิจบริการการชำระเงินภายใต้การกำกับยังคงมีความรับผิดชอบต่อผู้ใช้บริการในการดำเนินการของตัวแทนและตัวแทนช่วง
เสมือนหนึ่งผู้ประกอบธุรกิจบริการการชำระเงินภายใต้การกำกับเป็นผู้ดำเนินการเอง
๔.๒.๓ การเปิดเผยข้อมูล
(๑)
ผู้ประกอบธุรกิจบริการการชำระเงินภายใต้การกำกับต้องเปิดเผยข้อมูลดังต่อไปนี้
ให้ผู้ใช้บริการทราบ
(๑.๑) รายละเอียดเกี่ยวกับการแต่งตั้งตัวแทนและตัวแทนช่วง เช่น รายชื่อและสถานที่ให้บริการ
ธุรกรรมที่สามารถทำผ่านตัวแทนและตัวแทนช่วงแต่ละแห่ง เงื่อนไขการให้บริการ ความรับผิดชอบของผู้ประกอบธุรกิจบริการการชำระเงินภายใต้การกำกับต่อผู้ใช้บริการและการคุ้มครองผู้บริโภค
 ทั้งนี้
ให้ระบุวันที่ปรับปรุงข้อมูลให้เป็นปัจจุบันด้วย
(๑.๒)
ข้อมูลที่อาจมีผลกระทบต่อผู้ใช้บริการอันเนื่องมาจากการแต่งตั้งตัวแทนหรือตัวแทนช่วง
เช่น ค่าธรรมเนียมหรือค่าบริการ หรือการเปลี่ยนแปลงรายละเอียดการให้บริการใด ๆ
ที่อาจทำให้ผู้ใช้บริการเสียประโยชน์
โดยผู้ประกอบธุรกิจต้องเปิดเผยให้ผู้ใช้บริการทราบล่วงหน้า
(๒)
ผู้ประกอบธุรกิจบริการการชำระเงินภายใต้การกำกับต้องควบคุมดูแลให้ตัวแทนและตัวแทนช่วงเปิดเผยข้อมูลดังต่อไปนี้
ให้ผู้ใช้บริการทราบ โดยผ่านช่องทางการให้บริการต่าง ๆ ของตัวแทนและตัวแทนช่วง
เช่น ผ่านช่องทางระบบอิเล็กทรอนิกส์
(๒.๑) ธุรกรรมที่สามารถทำผ่านตัวแทนและตัวแทนช่วง
เงื่อนไขการให้บริการ ความรับผิดชอบต่อผู้ใช้บริการ และการคุ้มครองผู้บริโภค
(๒.๒) ข้อมูลที่อาจมีผลกระทบต่อผู้ใช้บริการ เช่น
ค่าธรรมเนียมหรือค่าบริการ หรือการเปลี่ยนแปลงรายละเอียดการให้บริการใด ๆ
ที่อาจทำให้ผู้ใช้บริการเสียประโยชน์โดยตัวแทนและตัวแทนช่วงต้องเปิดเผยให้ผู้ใช้บริการทราบล่วงหน้า
๔.๒.๔ การคุ้มครองผู้บริโภคในเรื่องอื่น ๆ
ผู้ประกอบธุรกิจบริการการชำระเงินภายใต้การกำกับต้องปฏิบัติตามและควบคุมดูแลให้ตัวแทนและตัวแทนช่วงปฏิบัติตามหลักเกณฑ์การคุ้มครองผู้บริโภคในเรื่องอื่น
ๆ อย่างน้อยในเรื่องดังต่อไปนี้
(๑) ผลเสร็จสิ้นสมบูรณ์ของธุรกรรม
เมื่อตัวแทนหรือตัวแทนช่วงได้ออกหลักฐานการชำระเงิน
หลักฐานการโอนเงินหรือหลักฐานอื่นใดที่มีข้อความทำนองเดียวกัน
และจัดส่งให้ผู้ใช้บริการตามวิธีการที่ตกลงกับผู้ใช้บริการแล้ว
ให้ถือว่าการชำระเงินหรือการโอนเงินของผู้ใช้บริการมีผลเสร็จสิ้นสมบูรณ์
เว้นแต่การรับชำระเงินหรือโอนเงินด้วยเช็คให้ถือว่าการชำระเงินหรือโอนเงินเสร็จสิ้นสมบูรณ์
เมื่อเช็คนั้นสามารถเรียกเก็บเงินได้ครบถ้วน
(๒) การรักษาความปลอดภัยให้แก่ผู้ใช้บริการ
รวมถึงการรักษาความลับข้อมูลส่วนบุคคลของผู้ใช้บริการ
(๒.๑) ผู้ประกอบธุรกิจบริการการชำระเงินภายใต้การกำกับต้องกำหนดให้ตัวแทนและตัวแทนช่วงให้บริการแก่ผู้ใช้บริการในสถานที่ประกอบการ
สาขา หรือช่องทางการให้บริการอื่นของตัวแทนหรือตัวแทนช่วง
หรือสถานที่ของนิติบุคคลหรือบุคคลอื่นที่มีสัญญาให้ตัวแทนหรือตัวแทนช่วงใช้สถานที่เท่านั้น
มีการกำหนดวันและเวลาในการให้บริการ
และมีชื่อป้ายแสดงหรือสัญลักษณ์ของผู้ประกอบธุรกิจบริการการชำระเงินภายใต้การกำกับที่ชัดเจนในสถานที่ให้บริการนอกจากนั้นตัวแทนและตัวแทนช่วงควรกำหนดมาตรการรักษาความปลอดภัย
ณ สถานที่หรือช่องทางการให้บริการเหล่านั้นเพิ่มเติม
(๒.๒)
ผู้ประกอบธุรกิจบริการการชำระเงินภายใต้การกำกับต้องกำหนดให้ตัวแทนและตัวแทนช่วงมีหน้าที่ในการรักษาความปลอดภัยและความลับข้อมูลส่วนบุคคลของผู้ใช้บริการเว้นแต่เป็นการเปิดเผยเพื่อประโยชน์ในการปฏิบัติตามกฎหมาย
(๓) ช่องทางการรับข้อร้องเรียน
ผู้ประกอบธุรกิจบริการการชำระเงินภายใต้การกำกับต้องจัดให้มีช่องทางการรับข้อร้องเรียนจากผู้ใช้บริการที่สะดวกและชัดเจน
โดยอย่างน้อยต้องมีหมายเลขโทรศัพท์และที่อยู่สำนักงานหรือที่อยู่สำหรับติดต่อทางจดหมายอิเล็กทรอนิกส์ที่สามารถติดต่อได้
(๔) การรายงานต่อ ธปท.
ผู้ประกอบธุรกิจบริการการชำระเงินภายใต้การกำกับต้องจัดทำสรุปข้อมูลรายชื่อตัวแทนและตัวแทนช่วงให้เป็นปัจจุบัน
และจัดส่งให้ ธปท. ทุกงวด ๖ เดือน ภายใน ๓๐ วันนับแต่วันสิ้นงวด ตามวิธีการ
เงื่อนไข และแบบรายงานที่แนบท้ายประกาศนี้  ทั้งนี้ ธปท.
อาจขอข้อมูลดังกล่าวเพิ่มเติมได้เป็นรายกรณีตามความจำเป็นและเห็นสมควร
๔.๒.๕ การผ่อนผันการปฏิบัติตามหลักเกณฑ์
ในกรณีที่ผู้ประกอบธุรกิจบริการการชำระเงินภายใต้การกำกับไม่สามารถปฏิบัติตามหลักเกณฑ์ที่กำหนดตามประกาศฉบับนี้
โดยมีเหตุจำเป็นหรือพฤติการณ์พิเศษ ซึ่งอาจส่งผลกระทบในการให้บริการอย่างต่อเนื่องหรือต่อความน่าเชื่อถือ
ผู้ประกอบธุรกิจบริการการชำระเงินภายใต้การกำกับสามารถยื่นขอผ่อนผันการปฏิบัติตามหลักเกณฑ์ดังกล่าว
พร้อมชี้แจงเหตุผลและความจำเป็นต่อ ธปท.
เป็นหนังสือหรือโดยวิธีการทางอิเล็กทรอนิกส์ตามที่กำหนด โดย ธปท.
อาจจะพิจารณาอนุญาตหรือไม่ก็ได้ หรือกำหนดเงื่อนไขใด ๆ
ให้ถือปฏิบัติเพิ่มเติมด้วยก็ได้

๕.  บทเฉพาะกาล
ผู้ซึ่งประกอบกิจการบริการการชำระเงินภายใต้การกำกับอยู่ก่อนวันที่ประกาศนี้มีผลใช้บังคับซึ่งประกอบธุรกิจและได้มีการแต่งตั้งตัวแทนและตัวแทนช่วงอยู่ก่อนวันที่ประกาศฉบับนี้มีผลใช้บังคับหากไม่สามารถจัดทำสัญญาการแต่งตั้งตัวแทน
ซึ่งมีเงื่อนไขสำคัญตามข้อ ๔.๒.๑ (๕)
ให้ได้รับการยกเว้นการปฏิบัติตามหลักเกณฑ์ดังกล่าว แต่ทั้งนี้
ต้องดำเนินการให้เป็นไปตามหลักเกณฑ์ดังกล่าวภายใน ๑๘๐
วันนับแต่วันที่ได้รับอนุญาตหรือขึ้นทะเบียน แล้วแต่กรณี

๖.  วันเริ่มต้นบังคับใช้
ประกาศนี้ให้ใช้บังคับตั้งแต่วันที่ ๑๖ เมษายน ๒๕๖๑ เป็นต้นไป

ประกาศ ณ วันที่ ๑๖ เมษายน พ.ศ. ๒๕๖๑
ฤชุกร  สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย

[เอกสารแนบท้าย]

๑. รายงานสรุปรายชื่อตัวแทนและตัวแทนช่วง

(ดูข้อมูลจากภาพกฎหมาย)

พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๗๓/๑๗ เมษายน ๒๕๖๑